2 Samuele 13 | Beibele Inthaneteng | Phetolelo ya Lefase le Lefsa
2 Samuele 13:1-39
13 Abesalomo+ morwa wa Dafida o be a na le kgaetšedi e botse yeo leina la yona e bego e le Thamara.+ Ka morago ga dilo tšeo, Aminone+ morwa wa Dafida o ile a mo rata.+
2 Aminone o ile a tshwenyega kudu mo a ilego a babja+ ka baka la Thamara kgaetšedi ya gagwe, ka ge e be e le kgarebe e bile go be go le thata go Aminone gore a mo dire selo le ge e le sefe.+
3 Aminone o be a na le mogwera yo leina la gagwe e lego Jehonadaba+ morwa wa Shimia,+ ngwanabo Dafida; Jehonadaba e be e le monna yo bohlale kudu.
4 Ke moka a re go Aminone: “Ke ka baka la’ng wena morwa wa kgoši o dula o nyamile mesong e mengwe le e mengwe?+ Anke o mpotše.”+ Aminone a re: “Ke rata Thamara kgaetšedi ya Abesalomo ngwanešo.”+
5 Jehonadaba a re go yena: “Robala malaong a gago o itire eka o a babja.+ Tatago o tla tla a tlo go bona gomme wena o re go yena: ‘Ke kgopela gore o botše Thamara kgaetšedi ya ka a tle a mpone. A ntirele dijo tšeo di direlwago molwetši ke mo lebeletše gomme a mphe tšona. Ke moka ke tla ja.’”+
6 Aminone a robala a itira eka o a babja+ gomme kgoši ya tla go tlo mmona. Aminone a re go kgoši: “Hle botša Thamara kgaetšedi ya ka a ntirele dinkgwa tše pedi ke mo lebeletše gore ke jele senkgwa seo se direlwago molwetši seatleng sa gagwe.”
7 Dafida a romela lentšu go Thamara a le ntlong, a re: “Hle eya ntlong ya Aminone kgaetšedi ya gago o yo mo direla senkgwa sa go mo homotša.”
8 Thamara a ya ntlong ya Aminone+ kgaetšedi ya gagwe nakong ya ge a be a robetše. A tšea hlama a e duba a dira dinkgwa Aminone a mo lebeletše.
9 Thamara a tšea pane ya nkoti a ntšhetša dinkgwa pele ga Aminone, eupša Aminone a gana go ja a re: “Botšang batho ka moka gore ba tšwe ka mo!”+ Ke moka batho ka moka ba tšwa.
10 Aminone a re go Thamara: “Ntlišetše senkgwa sa khomotšo ka phapošing ya ka gore ke se je se le seatleng sa gago bjalo ka senkgwa se se direlwago molwetši.” Thamara a tšea dinkgwa tšeo a di dirilego a di tliša ka phapošing ya Aminone kgaetšedi ya gagwe.
11 Ya re ge Thamara a mmatamela gore a je, Aminone a mo ubula gateetee+ a re go yena: “Robala le nna,+ kgaetšedi ya ka.”+
12 Thamara a re go yena: “Anke go se be bjalo, kgaetšedi ya ka! O se ke wa nkgoboša;+ ka gobane tše bjalo ga di dirwe Isiraeleng.+ O se ke wa dira bošilo bjo bjo bo hlabišago dihlong.+
13 Ke tla iša kae kgobošo ya ka? Le gona wena o tla ba bjalo ka banna ba hlokago tlhaologanyo Isiraeleng. Hle bolela le kgoši; yena a ka se ke a gana go go nea nna.”
14 Aminone a gana go mo theetša, eupša a mo fenya ka matla gomme a mo goboša+ ka go robala le yena.+
15 Aminone a mo hloya ka lehloyo le legolo kudu, ka gobane lehloyo leo a bego a mo hloile ka lona e be e le le legolo go feta lerato leo a bego a mo rata ka lona, ke moka a re go yena: “Ema gomme o tloge mo!”
16 Thamara a re go yena: “Aowa kgaetšedi ya ka; bobe bjo bjo o bo dirago ka go nthaka ke bjo bogolo kudu go feta bjo o šetšego o bo dirile go nna!” Aminone a gana go mo theetša.
17 A bitša mohlokomedi yo a bego a mo hlankela a re go yena: “Tloša motho yo mo pele ga ka, o mo ntšhetše ka ntle, o notlele mojako ka morago ga ge a tšwile.”
18 (Thamara o be a apere seaparo sa methalothalo;+ ke kamoo barwedi ba kgoši ba dikgarebe ba bego ba apara ka gona.) Ka gona mohlokomedi wa Aminone a ntšhetša Thamara ka ntle gomme a notlela mojako ka morago ga ge a tšwile.
19 Ke moka Thamara a itšhela ka melora+ hlogong gomme a gagola seaparo sa methalothalo seo a bego a se apere; a sepela a rwele diatla hlogong,+ a goeletša ge a dutše a sepela.
20 Abesalomo+ kgaetšedi ya gagwe a re go yena: “Na ke Aminone+ kgaetšedi ya gago yo a bego a na le wena? Homola kgaetšedi ya ka. Yena ke kgaetšedi ya gago.+ Pelo ya gago e se ke ya tshwenywa ke taba ye.” Thamara a itlhaola bathong ba bangwe a dula ntlong ya kgaetšedi ya gagwe Abesalomo.
21 Kgoši Dafida a kwa ka dilo tše ka moka+ gomme a galefa kudu.+
22 Abesalomo a se re selo go Aminone; Abesalomo a hloya+ Aminone ka ge a gobošitše Thamara kgaetšedi ya gagwe.
23 Ka morago ga nywaga e mebedi Abesalomo a ba le bakoti ba dinku+ kua Baali-hatsoro kgauswi le Efuraime;+ a laletša bana ba kgoši ka moka.+
24 Abesalomo a tla go kgoši a re: “Mohlanka wa gago o na le bakoti ba dinku! Hle anke kgoši le bahlanka ba yona ba sepele le mohlanka wa yona.”
25 Eupša kgoši ya re go Abesalomo: “Aowa morwa wa ka! Hle anke re se ye ka moka, gore re se be morwalo go wena.” Le ge Abesalomo a ile a e phegelela,+ kgoši ga se ya dumela go sepela eupša e ile ya mo šegofatša.+
26 Abesalomo a re: “Ge e ba o sa sepele le rena, gona anke Aminone ngwanešo a sepele le rena.”+ Kgoši ya re go yena: “Ke ka baka la’ng a swanetše go sepela le wena?”
27 Abesalomo a phegelela kgoši,+ mo e ilego ya dumelela Aminone le bana ka moka ba kgoši gore ba sepele le yena.
28 Abesalomo a laela bahlokomedi ba gagwe a re: “E tla re ge le bona pelo ya Aminone e thabišitšwe ke beine,+ nna ke tla le laela ka re: ‘Bolayang Aminone!’ Lena le mmolaye. Le se ke la boifa.+ Ke nna yo ke le laelago gore le dire se. Tiang matla gomme le be bagale.”
29 Bahlokomedi ba Abesalomo ba dira Aminone seo Abesalomo a ba laetšego gore ba mo dire sona;+ bana ba bangwe ka moka ba kgoši ba ema, yo mongwe le yo mongwe wa bona a namela meila ya gagwe a tšhaba.
30 Ya re ge ba sa le tseleng, Dafida a begelwa gore: “Abesalomo o bolaile bana ba kgoši ka moka gwa se šale le o tee wa bona.”
31 Kgoši ya ema ya gagola diaparo tša yona+ ya rapalala fase,+ bahlanka ba yona ka moka ba be ba eme kgauswi le yona ba gagotše diaparo tša bona.+
32 Lega go le bjalo Jehonadaba+ morwa wa Shimia+ ngwanabo Dafida a re: “Anke mong wa ka a se ke a nagana gore ke masogana ka moka, bana ba kgoši, ao a bolailwego, eupša ke Aminone feela yo a hwilego+ ka gobane ka taelo ya Abesalomo go diregile seo yena a bego a se rerile+ go tloga letšatšing leo Aminone a gobošitšego+ Thamara kgaetšedi ya gagwe.+
33 Anke kgoši mong wa ka a se tšeele godimo lentšu leo le rego: ‘Bana ka moka ba kgoši ba hwile’; eupša ke Aminone feela yo a hwilego.”
34 Ka nako yeo, Abesalomo a tšhaba.+ Ka morago lesogana la mohlapetši+ la lebelela gomme la bona batho ba bantši ba etla ka tsela yeo e bego e le ka morago ga lona e bapilego le thaba.
35 Jehonadaba+ a re go kgoši: “Bana ba kgoši ba fihlile. Go phethagetše seo se boletšwego ke mohlanka wa gago.”+
36 Ya re gateetee ge a fetša go bolela, bana ba kgoši ba tsena, ba hlaboša mantšu ba lla; kgoši le bahlanka ba yona ka moka le bona ba lla sello se segolo.
37 Abesalomo a tšhabela go Talamai+ morwa wa Amihudi kgoši ya Geshuri.+ Dafida a llela+ morwa wa gagwe ka mehla.
38 Abesalomo a tšhabela Geshuri;+ a dula moo nywaga e meraro.
39 Mafelelong kgoši Dafida a hlologela go yo bona Abesalomo; o be a ikhomoditše mabapi le Aminone ka gobane o be a hwile.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D13%26wtlocale%3DSE%26srcid=share⊂ject=Bala Beibele Inthaneteng